dd0ead43aed03d26a7c463ab10e0bf14
Αίτια αστάθειας ώμου
ostoun.gr
2020.29

Υπάρχουν τρεις συνήθεις τρόποι με τους οποίους ένας ώμος μπορεί να γίνει ασταθής:


1. **Τραυματικό εξάρθρημα ώμου**


Ο **σοβαρός τραυματισμός** είναι συχνά η αιτία ενός πρώτου εξαρθρήματος του ώμου. Όταν η κεφαλή βραχιονίου μετατοπίζεται έξω από την άρθρωση, το οστό, ο επιχείλιος χόνδρος και οι σύνδεσμοι τραυματίζονται Ακολούθως, επουλώνονται σε πιο “χαλαρή” θέση. Έτσι, χάνουν τη σταθεροποιητική τους λειτουργία και καθιστούν τον ώμο ευάλωτο σε νέο εξάρθρημα.


2. **Υποτροπιάζοντες μικροτραυματισμοί**


Υπάρχουν ασθενείς με αστάθεια ώμου οι οποίοι δεν είχαν ποτέ τραυματικό εξάρθρημα. Οι περισσότεροι από αυτούς τους ασθενείς έχουν πιο **χαλαρούς συνδέσμους** στους ώμους τους. Αυτή η αυξημένη χαλάρωση είναι μερικές φορές μόνο η φυσιολογική τους ανατομία. Μερικές φορές, είναι αποτέλεσμα επαναλαμβανόμενης κίνησης κατά τη διενέργεια μιας άσκησης, όπως σε αθλητές κολύμβησης, βόλεϊ, χάντμπολ.


Οι χαλαρότεροι σύνδεσμοι μπορεί να δυσκολέψουν τη διατήρηση της σταθερότητας των ώμων. Επαναλαμβανόμενες δραστηριότητες που ασκούν διάταση των συνδέσμων (π.χ. υπερβολική έξω στροφή) μπορούν να οδηγήσουν σε έναν επώδυνο, ασταθή ώμο.


3. **Αστάθεια πολλαπλών κατευθύνσεων**


Σε μια μικρή μειοψηφία ασθενών, ο ώμος μπορεί να γίνει ασταθής χωρίς ιστορικό τραυματισμού ή επαναλαμβανόμενου μικροτραυματισμού. Όπως το λέει και ο όρος ο ώμος μπορεί να είναι χαλαρός και να μετατοπίζεται σε πολλαπλές κατευθύνσεις Αυτό σημαίνει ότι η βραχιόνιος κεφαλή μπορεί να εξαρθρωθεί μπροστά, πίσω, ή κάτω από την ωμογλήνη.



9d9e7911ecd59507a3db9196122ee30e
Συμπτώματα της αστάθειας ώμου
ostoun.gr
2020.29

Τα συμπτώματα της χρόνιας αστάθειας του ώμου είναι:


* **Πόνος,** που οφείλεται σε επαναλαμβανόμενο τραυματισμό του ώμου
* **Υποτροπιάζοντα εξαρθρήματα** ώμου
* **Υποτροπιάζοντα υπεξαρθρήματα**, που δίνουν την αίσθηση στιγμιαίας «παράλυσης» του χεριού, ή ότι ο ώμος είναι έτοιμος να εξαρθρωθεί.
* Μια μόνιμη αίσθηση ότι το χέρι **δεν είναι σταθερό** και ότι ο ώμος «κρέμεται»



1451e070f67396992a60b538b38ae7fa
Διάγνωση της αστάθειας ώμου
ostoun.gr
2020.29

Η λήψη **λεπτομερούς ιατρικού ιστορικού** θα αποκαλύψει παλαιότερους τραυματισμούς που οδηγούν στη χρόνια αστάθεια. Επίσης θα αναζητηθούν **συστηματικές παθήσεις** που οδηγούν σε γενικευμένη χαλαρότητα των συνδέσμων.


Η **κλινική εξέταση** από πεπειραμένο χειρουργό αποκαλύπτει το βαθμό αστάθειας του ώμου και εάν η αστάθεια είναι μιας ή πολλαπλών κατευθύνσεων. Επίσης, αποκαλύπτει συνυπάρχουσες βλάβες/κακώσεις του ώμου


Η απλές **ακτινογραφίες** είναι χρήσιμες, αλλά μεγαλύτερη βοήθεια μας παρέχει η **μαγνητική τομογραφία**, η οποία θα αποκαλύψει με λεπτομέρεια κακώσεις που είναι υπεύθυνες για την αστάθεια του ώμου. Στη χρόνια αστάθεια, επίσης σημαντική είναι η βοήθεια της **αξονικής τομογραφίας.** Αυτή μας αναδεικνύει ανατομικές οστικές παραλλαγές, υπεύθυνες για την αστάθεια. Τέτοιες είναι: ωμογλήνη μικρότερη του φυσιολογικού και/ ή μετατραυματικές οστικές κακώσεις, όπως εμπιεστικό κάταγμα βραχιονίου κεφαλής.



f0fd842e7555d4d13770867fa882a75b
Αντιμετώπιση της αστάθειας ώμου
ostoun.gr
2020.29

**Συντηρητική αντιμετώπιση**


Η αντιμετώπιση της αστάθειας του ώμου εξαρτάται από την αιτία που την προκαλεί. Οι περισσότεροι ασθενείς με αστάθεια πολλαπλών κατευθύνσεων θα υποβληθούν επιτυχώς σε θεραπεία με ένα επικεντρωμένο πρόγραμμα **φυσικοθεραπείας** για την ενίσχυση των μυών που βοηθούν στη συγκράτηση του ώμου στη θέση του.


Οι ασθενείς μεγαλύτερης ηλικίας (άνω των 50 ετών) με οξύ τραυματικό εξάρθρημα, και οι οποίοι έχουν χαμηλή φυσική δραστηριότητα, μπορεί να ακολουθήσουν συντηρητική αντιμετώπιση, με ακινητοποίηση για λίγες ημέρες και γρήγορη έναρξη φυσικοθεραπείας με κινητοποίηση και ενδυνάμωση του ώμου.


**Χειρουργική αντιμετώπιση αστάθειας ώμου**


Αποτελεί απόλυτη ένδειξη για την αντιμετώπιση αστάθειας σε **νέους ασθενείς** που έχουν υποστεί τουλάχιστον ένα τραυματικό εξάρθρημα, ή υποτροπιάζοντα εξαρθρήματα. Επίσης, η χειρουργική επέμβαση έχει ένδειξη σε μεγαλύτερους (άνω των 50) δραστήριους ασθενείς με **υποτροπιάζοντα εξαρθρήματα**, καθώς και σε ασθενείς με αστάθεια πολλαπλών κατευθύνσεων, στους οποίους έχει αποτύχει η συντηρητική αντιμετώπιση. Η επέμβαση γίνεται μόνο **αρθροσκοπικά**, δηλαδή με τη χρήση της κάμερας και συνολικά 3 οπές δέρματος, μεγέθους 4-5mm (για περισσότερες πληροφορίες σχετικά με την **αρθροσκόπηση του ώμου**, πατήστε **εδώ**).


